Leikanger kirke (Herøy)

Leikanger kirke (Leikanger kyrkje) er en åttekantet kirke fra 1807 i Herøy kommune, Møre og Romsdal fylke. Den er en del av Den norske kirke og hører til Søre Sunnmøre prosti i Møre bispedømme. Kirken er i tre og har 380 plasser. Den ble opprinnelig bygget på Sjøholt, men ble flyttet derfra til Leikong i 1872. Leikong tilhørte på midten av 1800-tallet Rovde sokn, og i 1856 ble det gjort forsøk på å få flyttet Rovde kirke til Leikong, men dette forsøket ble det ikke noe av. Man søkte så om å skille ut Leikong som eget sokn, noe som ble gjort i 1871. Da ble soknet etablert med Leikong og Jøsok samt deler av Gurskedalen, Eika og Eiksund innenfor grensene. Noe senere ble hele Eika og Eiksund inlemmet i soknet. På 1900-tallet skjedde det flere endringer; Djupvika ble lagt til i 1957 og Gurskedalen og Eiksund gikk ut av soknet. Kirken stod opprinnelig på Sjøholt i Ørskog, men skulle rives da Leikong ble eget sokn. Man gikk da inn i forhandlinger om å kjøpe kirken, og den ble flyttet og bygd opp på Leikang i 1872 og vigslet på nytt i 1873. Tårnet ble satt opp over våpenhuset, men ble flyttet tilbake til sin opprinnelige plass midt på taket i en restaurering i 1960. Fra Sjøholt fikk man med en inngangsdør og prekestol fra 1642. Prekestolen er dekorert med utskjæringer av de syv dyder. Altertavlen ble sendt til Bergen Museum, men man fikk i 1948 en kopi som er den som står i kirken i dag. Referanser Litteratur Alf Henry Rasmussen (1993). «Leikanger kyrkje». Våre kirker. Norsk kirkeleksikon. Kirkenær: Vanebo forlag. s. 306. ISBN 82-75-27022-7. Bjarne Rabben (1989). Herøyboka 3. Bygdesoga. Herøy sogelag. s. 296–297. ISBN 82-990091-1-1. Eksterne lenker (no) «Leikanger kirke (Herøy)». Kirkesøk. Den norske kirke. (no) «Leikanger kirke (Herøy)». Kulturminnesøk. Riksantikvaren – Direktoratet for kulturminneforvaltning.